Pernille Vermund (NB), 2023-04-21:
Konventioner giver borgere rettigheder, og rettigheder for nogle kan ikke indføres eller fastholdes, uden at det medfører pligter eller byrder for andre.
De rettigheder, som konventionerne giver udlændinge, pålægger danskerne byrder, byrder, som man som borger tydeligt mærker i sin hverdag, men som ofte bliver glemt, når politikere og meningsdannere ideologisk og uden refleksion over konsekvenserne forsvarer konventionerne, som var de hellige skrifter, en form for vestlig sharia.
For nylig besluttede et flertal i Folketinget økonomisk at kompensere borgerne omkring Kærshovedgård for de gener, de oplever, fordi udvisningsdømte udlændinge chikanerer, hærger og går frit omkring i området.
Udvisningsdømte voldtægtsforbrydere, narkodømte og drabsmænd får lov til at gå frit omkring til fare for befolkningen, og det skaber naturligvis utryghed.
Men i stedet for at sikre, at de udvisningsdømte ikke hærger befolkningen, så er svaret til borgerne fra de konventionsforherligende politikere, at man accepterer, at en del af danskerne lever med en konstant utryghed og chikane, og så beder man resten af befolkningen om at betale for de gener, som det medfører.
Hvorfor?
Jo, fordi hensynet til menneskerettighedskonventionen og dermed de kriminelle udlændinges ret til at færdes frit i Danmark for en del partier vejer tungere end hensynet til lovlydige danskeres frihed og sikkerhed.
Det er, når alt kommer til alt, en helt uforståelig politisk prioritering.
Danskerne skal ikke leve i utryghed og bures inde med ekstra tyverisikring, massiv politibeskyttelse, overvågning og lemfældige økonomiske kompensationer, fordi de kriminelle ikke vil forlade landet.
Kriminelle udlændinge skal rejse ud, og kan eller vil de ikke det, må de opholde sig et sted, der er afsondret fra resten af befolkningen, et sted, hvor der kun er én dør ud, og det er døren ud af landet.
Men her står en ekstremt dynamisk og progressiv fortolkning af menneskerettighedskonventionen i vejen.
De kriminelle udvisningsdømte har, til trods for at de er dømt til udvisning og derfor logisk set ikke burde kunne gå frit rundt i Danmark, ret til at få adgang til samfundet.
Det savner jo enhver logik, ligesom det savner logik, at det kun er godt en tredjedel af de udenlandske voldtægtsforbrydere, der rejser ud af landet.
Alt for mange får lov til at blive.
Det samme ser vi i andre grove forhold, hvor udlændinge, der dømmes for bl.a. personfarlig kriminalitet, slipper for en udvisning.
Menneskerettighedskonventionens artikel 8 om retten til et familieliv bliver nemlig fortolket ekstremt vidtgående af Den Europæiske Menneskerettighedsdomstol.
Det er ikke i Danmarks interesse at deponere vores folkestyre og selvbestemmelse i forældede konventioner og ved internationale domstole, og det er ikke i vores interesse, at stadig flere politiske spørgsmål bliver til juridiske spørgsmål og dermed isoleret fra den demokratiske samtale.
Det er i øvrigt decideret uansvarligt at tildele og fastholde vidtgående rettigheder for dybt kriminelle udlændinge på bekostning af danskernes sikkerhed og frihed.
I Danmark er det den danske befolkning, som skal bestemme lovgivningen.
Konventionerne er lavet i en anden tid og med et andet formål, og de er ikke hellige skrifter.
De konventioner eller bestemmelser i internationale aftaler, som lægger urimelige byrder på den danske befolkning, og som står i vejen for en retfærdig udlændingepolitik, som kan føres af Folketinget i Danmark, må enten opsiges eller undsiges ved at give dansk lov fortrinsret for konventionen.
Det sted er i Danmark, for det er danskerne, der bærer konsekvenserne.
Med disse ord skal jeg meddele, at Nye Borgerlige støtter forslaget.